C 211/28

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 211/13)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

„Aceite de Ibiza“ / „Oli d’Eivissa“

ES Nr. PGI-ES-02459– 2019 5 27

SKVN ( ) SGN (X)

1. Pavadinimas (-ai)

„Aceite de Ibiza“ / „Oli d’Eivissa“

2. Valstybė narė arba Trečioji Šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kurio pavadinimas nurodytas 1 punkte, aprašymas

Ypač grynas alyvuogių aliejus, išspaustas iš alyvmedžių (Olea europaea L.) vaisių naudojant tik mechanines priemones. Jis yra vidutinio stiprumo arba stipraus žalių vaisių skonio. Ragaujant juntamas lengvas ar vidutinis kartumas ir aitrumas.

„Aceite de Ibiza“ / „Oli d’Eivissa“ gaminti atskirai arba kartu naudojama ne mažiau kaip 90 % veislių ‘Arbequina’, ‘Picual’ ir ‘Koroneiki’ alyvuogių. Likusią 10 % dalį sudaro kitų į komercinių veislių registrą įtrauktų veislių alyvuogės.

Fizinės ir cheminės savybės

— Rūgštingumas (išreikštas oleino rūgštimi) – ne didesnis kaip 0,5 %

— Peroksidų kiekis – ≤ 12 meq O2/kg

— K 232 – ≤ 2,00

— K 270 – ≤ 0,16

— Polifenoliai – > 200 mg/kg alyvuogių aliejaus

Juslinės savybės

MEDIAnos ribos Mažiausia Didžiausia Žalių vaisių skonio ≥ 3 ≤ 7 Kartumas ≥ 1,5 ≤ 4 Aitrumas ≥ 2 ≤ 5 Pusiausvyra Kartumo mediana ir aitrumo mediana yra ne daugiau kaip 2 punktais didesnės nei vaisių skonio mediana.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi „Aceite de Ibiza“ / „Oli d’Eivissa“ gamybos veiksmai – nuo alyvuogių auginimo iki perdirbimo – atliekami Ibisos saloje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

„Aceite de Ibiza“ / „Oli d’Eivissa“ parduodamas tamsaus stiklo, dengto metalo buteliuose ar kitose šviesai nepralaidžiose pakuotėse. Pakuotės talpa negali viršyti 5 litrų.

Siekiant išsaugoti „Aceite de Ibiza“ / „Oli d’Eivissa“ savybes, produktą būtina pakuoti gamybos vietovėje, tose pačiose patalpose, kuriose aliejus gaminamas.

Ibisa yra labai saulėta sala, jai būdinga gana aukšta temperatūra ir didelė oro drėgmė; šie trys veiksniai gali neigiamai paveikti alyvuogių aliejaus kokybę. Atsižvelgiant į minėtas aplinkybes ir ūkio subjektų patirtį, tradiciškai „Aceite de Ibiza“ / „Oli d’Eivissa“ buvo išpilstomas gamybos patalpose ir neišpilstytas nepervežamas iš vienų patalpų į kitas.

Gamintojai žino, kad nuo „Aceite de Ibiza“ / „Oli d’Eivissa“ tvarkymo ir išpilstymo labai priklauso galutinio produkto kokybė: kai šie veiksmai nėra ribojami arba yra atliekami netinkamai, neabejotinai itin nukenčia galutinio produkto aromatinių savybių kokybinė ir stiprumas.

Taip pat nereikia pamiršti, kad Ibisa yra nuo Europos žemyno nutolusi sala, o tai reiškia, kad produktą reikėtų ilgai gabenti jūrų keliais. Cisternose gabenamą „Aceite de Ibiza“ / „Oli d’Eivissa“ reikėtų perpilti ir produktas liestųsi su oru, o tai kelia didelę riziką, kad pasikeis jo savybės, visų pirma aromatas ir skonis. Todėl neišpilstytą „Aceite de Ibiza“ / „Oli d’Eivissa“ vežti draudžiama.

Aliejų draudžiama išpilstyti į mažesnę tarą ir perpilti.

3.6. Specialios produkto registruotu pavadinimu ženklinimo taisyklės

Saugomos geografinės nuorodos pavadinimas „Aceite de Ibiza“ / „Oli d’Eivissa“ turi būti nurodytas pagrindiniame etiketės regėjimo lauke, aiškiai ir atskirai nuo kitų nuorodų. Pavadinimas užrašomas stambiausiu šriftu, šalia negali būti pateikiama jokia kita nuoroda. Prie pavadinimo „Aceite de Ibiza“ / „Oli d’Eivissa“ nurodomi žodžiai „Indicación Geográfica Protegida“ (saugoma geografinė nuoroda).

Siekiant palengvinti produkto atsekamumo kontrolę, etiketėje turi būti nurodyti aliejaus gamybos metai ir raidinis skaitmeninis kodas su jį atitinkančiais skaičiais.

Prie žodžių „Indicación Geográfica Protegida „Aceite de Ibiza“ / „Oli d’Eivissa“ draudžiama pridėti kitų apibūdinimų. Papildomos nuorodos turi būti tikslios ir patikrinamos. Veislių pavadinimai nurodomi tik tada, jei 100 % alyvuogių yra minėtos veislės ar veislių.

Ūkių, sklypų ar fermų pavadinimus galima nurodyti tik tada, jei aliejus pagamintas vien tik iš jiems priklausančiuose alyvmedžių soduose surinktų alyvuogių.

Visa neprivaloma informacija etiketėje rašoma šriftu, kurio aukštis ir plotis yra bent du kartus mažesni už saugomos geografinės nuorodos pavadinimo šrifto aukštį ir plotį.

4. Glaustas geografinės vietovės apibūdinimas

Geografinė vietovė yra Ibisos sala, priklausanti Balearų salų autonominei sričiai.

Ibisos sala yra Viduržemio jūroje, tarp 38° 58′ 48″ platumos ir 1° 25′ 48″ ilgumos, tarp Nao kyšulio (Alikantė) ir Maljorkos.

5. Ryšys su geografine vietove

Produkto ryšį su aplinka įrodo didelis jo polifenolių kiekis, aliejaus kartumas ir aitrumas ir geras produkto vardas.

Dėl kalkingo dirvožemio ir didelio saulės šviesos valandų skaičiaus (daugiau kaip 2 700 saulės šviesos valandų per metus) aliejuje susidaro daug aromatinių komponentų. Alyvmedžių giraitės auga neaukštai (kai kurios – jūros lygyje), todėl alyvuogėse susikaupia daug polifenolių.

Ibisos salai būdingas Viduržemio jūros klimatas, pasižymintis dideliu saulės šviesos valandų skaičiumi, sukuria palankias sąlygas alyvmedžiams auginti, ypač skatina fotosintezę ir biomasės kaupimąsi augalo organuose. Švelni pavasario temperatūra (vidurkis – 19 °C) ir didelis saulėtumas yra palankūs žydėjimui ir apdulkinimui. Dėl aukštos vasaros temperatūros (vidurkis – 26 °C) ir saulės šviesos alyvuogių derlius greitai sunoksta, todėl pradedamas nuimti rugsėjo mėnesį, o Ibisa yra viena iš anksčiausiai alyvuogių derlių nuimančių vietovių Europoje. Be to, čia nebūna šalnų, todėl išauginamos optimaliausios kokybės alyvuogės, iš kurių pagaminamas stabilios kokybės aliejus, be defektų ir pasižymintis dideliu polifenolių kiekiu.

Dėl karštos saulės ir nedidelio kritulių kiekio (vidutinis kritulių kiekis – 34 mm) vasarą alyvmedžiai patiria vandens trūkumą, kuris nulemia didelę polifenolių koncentraciją (vidutiniškai 292 mg/kg) ir didesnį aliejaus kartumą bei aitrumą. „Aceite de Ibiza“ / „Oli d’Eivissa“ polifenolių kiekis yra daug didesnis nei kitų ypač grynų alyvuogių aliejų, kurių polifenolių koncentracija paprastai siekia 150–180 mg/kg.

Alyvuogės renkamos žalios, vos pigmentuotos, todėl „Aceite de Ibiza“ / „Oli d’Eivissa“ aliejus įgyja jam būdingas savybes, žalių vaisių aromatą ir pasižymi didelių polifenolių kiekiu. Iš žalių alyvuogių derliaus pagaminamas nedidelis aliejaus kiekis, tačiau toks aliejus pasižymi išskirtinėmis savybėmis.

Dėl trumpų atstumų tarp alyvmedžių giraičių ir aliejaus spaudyklų, taip pat greito žalių alyvuogių spaudimo žemoje temperatūroje pagaminamas mažo rūgštingumo aliejus, turintis mažą vandenilio peroksido kiekį, nuo kurio priklauso mažas peroksidų skaičius ir K232 vertė.

Laikant produktą tinkamose sąlygose, vengiant sąlyčio su oru ir šviesa ir išpilstant nustatytoje gamybos vietovėje gaunamas stabilios kokybės aliejus su mažai peroksidų ir konjuguotų dienų bei trienų.

Ūkininkų ir aliejaus spaudyklų sukaupta patirtis ir žinios lemia chemines ir organoleptines „Aceite de Ibiza“ / „Oli d’Eivissa“ savybes. Sodinimo tankumą nustato ūkininkai, remdamiesi savo patirtimi ir atsižvelgdami į sklypo agronomines savybes bei auginimo praktiką, visų pirma priežiūrą ir genėjimą. Siekiant išgauti išskirtines „Aceite de Ibiza“ / „Oli d’Eivissa“ savybes, visų pirma didelį polifenolio kiekį ir stiprų žalių vaisių, kartumo ir aitrumo pojūtį, labai svarbus derliaus nuėmimo laikas, pirmiausia – ūkininkų žinios bei patirtis pasirenkant tinkamiausią derliaus nuėmimo kiekviename sklype ir net nuo kiekvieno alyvmedžio laiką.

Remdamosi savo patirtimi ir alyvuogių savybių stebėjimu, aliejaus spaudyklose dirbantys meistrai nustato kiekvienos alyvuogių siuntos spaudimo temperatūrą ir trukmę, kad išsaugotų išskirtines savybes, kurias aliejui „Aceite de Ibiza“ / „Oli d’Eivissa“ suteikia naudojamos alyvuogės.

„Aceite de Ibiza“ / „Oli d’Eivissa“ geras vardas patvirtintas istoriniuose dokumentuose. Kūrinyje Descripciones de las Islas Pithiusas y Baleares, de José Vargas (1787 m.) teigiama: „Dabartinis Ibisos derlius yra […] aliejus, kuris dėl savo kokybės laikomas vienu iš geriausių Ispanijoje. Aliejaus pagaminama tiek, kad jis turėtų būti viena iš salos prekybos šakų.“ Leidinyje Reales Ordinacions de la isla y real fuerza de Iviza (1751 m.) „Aceite de Ibiza“ apibūdinamas kaip „nuostabaus skonio“ ir lyginamas su geriausias aliejais: „[…] Ispanijos aliejus turi būti geriausias, su juo konkuruoti gali tik Ibisos aliejus.“

Ši seniai įgytas geras vardas šimtmečiams bėgant niekur nedingo ir šiandien kaip niekad anksčiau „Aceite de Ibiza“ / „Oli d’Eivissa“ yra vartotojų, ekspertų, virėjų ir restoranų vertinamas aliejus.

Europos Sąjunga riboja geografinių nuorodų naudojimą prekiaujant alyvuogių aliejumi, todėl pavadinimus „Aceite de Ibiza“ ir „Oli d’Eivissa“ buvo sudėtinga naudoti, o ūkio subjektai patyrė ekonominių nuostolių. Nepaisant to, etiketėse, verslo dokumentuose, informaciniuose leidiniuose ir interneto svetainėse šie pavadinimai buvo ir toliau naudojami, kartu pateikiant Ibisos žemėlapį.

Kalbant apie „Aceite de Ibiza“ gerą vardą reikia pažymėti, kad šio produkto kokybę vertina garsūs virtuvės šefai, kaip antai Jean Louis Neichel ir María José San Román (2018 m.). „Aceite de Ibiza“ kokybę ir produktui būdingas savybes pabrėžia įvairūs ekspertai, pvz., Karališkosios gastronomijos akademijos narys ir 2013 m. Nacionalinės gastronomijos premijos laureatas Ismael Diaz Yubero teigia, kad „dėl savo išskirtinių savybių „Aceite de Ibiza“ vertas, kad už jį mokėtume brangiau“.

„Oli d’Eivissa“ geras vardas pabrėžiamas daugelyje leidinių. Pavyzdžiui, knygoje Conèixer i gaudir dels aliments de les Illes Balears (2002) „Oli d’Eivissa“ minimas kaip vienas iš populiariausių Balearų salų maisto produktų. 2007 m. Balearų salų universitetas įtraukė „Oli d’Eivissa“ į Viduržemio jūros regiono mitybai tinkamų Balearų salų tradicinių maisto produktų sąrašą, o 2018 m. Balearų salų Vyriausybė įtraukė „Oli d’Eivissa“ į Balearų salų tradicinių maisto produktų katalogą.

Nuo 2014 m. Ibisoje vyksta renginys „Ruta de l’Oli d’Eivissa“ ir gastronomijos dienos EIVISSA-SABOR. „Oli d’Eivissa“ nurodomas ir informacinėje šių renginių medžiagoje pateiktuose receptuose, ir kaip atskiras produktas kartu su kitais tradiciniais Ibisos produktais. Produktas taip pat minimas kelionių vadovuose, pavyzdžiui, interneto svetainėje www.ibizaspain.es, o jo skonio savybės įvertintos apdovanojimu „Mejor pa amb oli d’Eivissa“.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje

http://www.caib.es/sites/qualitatagroalimentaria/es/aceite_de_ibiza/

(1) OL L 343, 2012 12 14, p. 1.